... maar soek eers die koninkryk van God en sy geregtigheid, en al hierdie dinge sal vir julle bygevoeg word.
Broeders en susters, hierdie preek is 'n ernstige besinning oor ons benadering of ons gesindheid oor materiële en wêreldse dinge soos ons dit soms stel teenoor die Koninkryk van God.
By die mense vir wie hierdie preek gelewer is, was daar 'n bepaalde spanning. Hulle het geworstel met die vraag: Wat is die verhouding van die aardse koninkryk tot die hemelse koninkryk? Daarom is hierdie preek toe gelewer waarin hulle geleer word wat die verhouding van die burgers van die koninkryk van God is tot die dinge wat op hierdie aarde is.
Calvyn skryf by hierdie teks dat dit die dodelikste pes is wat deur die hele wêreld heers, dat daar mense is wat met 'n onversadigbare begeerte om te besit deur die lewe voortsweep.
As mens net vinnig oor hierdie gedeelte lees, dan lyk dit asof hier 'n absolute teëstelling is tussen aardse besittings en die hemelse koninkryk.
Maar dit is nie so dat die Here Jesus hier die feit dat 'n mens op die aarde ook materiële middele bymekaarmaak veroordeel nie.
Hy keur dit glad nie af dat mens mag geldmaak en spaar, enal sulke dinge doen nie. Maar dan moet die manier waarop jy dit in die hande kry, reg wees.
Ons lees bv. in Johannes 8: 3 dat daar 'n groepie vrouens was wat die Here met hulle besittings gedien het. En hulle was ryk. Die feit dat hulle ryk was, word nie deur die Here veroordeel nie, want hulle verhouding met die Here was reg.
Die saak waaroor dit hier gaan, is dat daar by die mense 'n klemverskuiwing oor hierdie saak kan wees. En dit is inderdaad so dat hierdie verkeerde verskuiwing by sommiges van ons voorkom. Besittings en geld is vir baie mense die hoofsaak van hulle lewe.
Die saak is nie so eenvoudig nie, want dit is nie waar dat net geld teenoor die koninkryk van God staan nie.
In alle gevalle waar hierdie soort van ding oorwaardeer word, en waar dit jou lewe beheers, op so 'n wyse dat jou godsdiens skade ly, stel jy dit bo die koninkryk van God. Dit is waarvan die Here hier praat. Dis sonde.
Leef jy na God toe, en vir die Here, of het jy dinge op die aarde wat vir jou so belangrik is dat dit tussen jou en die Here kom staan?
As jy eers dinge het wat hier belangriker raak, verloor jy die werklike middele wat rus aan jou gemoed gee.
Jesus Christus trek die konsekwensies van hierdie verkeerde lewenshouding in sy diepte verder: Die koninkryk wat jy op die aarde vir jou bou, is aan ontbinding blootgestel. Ons weet dit! Dis waar ons spanning vandaan kom.
Hulle het dus goed verstaan dat die beste en kosbaarste dinge wat hulle het, net 'n entjie in die tyd in kan hou, en dan is dit gedaan.
Eintlik moet die onder ons wat sulke uitermate hoë premies stel op hierdie lewe en alles wat hier as prestasies in tel is, net onthou dat die dinge alles maar deel uitmaak van 'n koninkryk wat vol geestelike armoede is.
Die koninkryk van God word by implikasie voorgestel as 'n groot rykdom om te besit maar 'n rykdom wat heeltemal van die aardse vorme van rykdom verskil.
Dis 'n moeilike opdrag. want dis nie sommer enige een wat aan die werk kan spring om God se koninkryk te bou nie.
In die koninkryk van God gaan dit oor dinge wat ons nie noodwendig met ons liggaamlike oë kan sien nie.
Daarby kan alle mense die dinge van daardie wêreld ook nie uitken en verstaan nie. Die Here gee hierdie vermoë net aan sekere mense. Ons lees dit in hoofstuk 13: 11
Toe antwoord Hy en sê vir hulle: Omdat dit aan julle gegee is om die verborgenhede van die koninkryk van die hemele te ken, maar aan hulle is dit nie gegee nie.
Sommiges kan die dinge wat belangrik is vir die koninkryk van God ken, en ander kan nie, want hulle het nie die gawe daarvoor ontvang nie.
Wat die saak nog moeiliker maak, is omdat ons gereed moet maak vir 'n koninkryk wat iewers in die toekoms lê.
Maar die koninkryk van die Here is nie so nie. Lees maar hoe staan dit in die saligsprekinge (Matteus 5: 3 10):
Dis waarom die Here Jesus so dringend kom waarsku teen die oorskatting van materiële en wêreldse dinge in hierdie lewe.
Dis vir ons baie belangrik om dit weer te hoor, want in ons tyd het hierdie geestelike lyn na die Here toe maar 'n baie dun lyn geword.
Dikwels beweer lidmate dat hulle nie geld het wat hulle kan bydra vir die kerk nie. Is dit nie dalk omdat hulle nie besef dat hulle nie vir die kerk bydra nie hulle bydraes gaan vir die Here. Hy vra dit!
Maar die rook en drinkgeld en die fliekgeld word nie oor gepraat nie. Met so 'n benadering dink en lewe ons aards i.p.v. koninkryksgerig. Dit is die soort van dinge waarvan die Here hier praat.
Die Here sê dat Hy hierdie aarde met alles wat daarop is gaan verbrand. Dan beskik die Here 'n nuwe hemel en 'n nuwe aarde.
Die wat hier op die aarde so gelewe het dat hulle Hom van harte gedien het, hulle sal daar woon. Die ander is nie een daar nie.
Moenie dink die Here weet nie watter spannings ons in die lewe het nie. Hy weet, maar Hy weet ook hoe krom ons soms dink en beplan.
Moenie julle kwel oor julle lewe wat julle sal eet en drink nie; of oor julle liggaam wat julle sal aantrek nie. Is die lewe nie meer as die voedsel en die liggaam as die klere nie?
Jy is 'n kind van God. Dit is aan jou gegee om God te ken, en God self het vir jou aan 'n kruis gesterf om jou sondestraf te dra en jou met God te versoen. Hoeveel meer sorg sal God nie aan jou bestee nie.
Sy lewe op aarde het 'n stadium gehad waarin sy menslike liggaam sonder klere en ook nog dors tussen die hemel en die aarde gehang het.
Dit het nie in sy stryd gegaan oor liggaamlike dinge nie: Hy wou die deur van die hemel vir ons oopmaak, en Hy het besef dat die skande van naaktheid en die pyn van dors Hom nie deur die graf kan volg nie.
Omdat sy mikpunt van sy lewe en sy dood die koninkryk van God is, lewe Hy. Hy staan die derde dag op.
Hy maak nou nog die plek daar gereed, en sy Heilige Gees skool ons om gereed te wees om daardie koninkryk te gaan bewoon.
Broeders en susters, ons leef in 'n tydsgleuf waarin die beloftes wat God in Christus gemaak het, al grootliks vervul is.
Ons doen dit vir geen ander rede nie as net om Hom te dank vir sy liefde in die verlossing wat ons het deur Jesus Christus.